Узыншагъэр хъумэнымкIэ IуэхущIапIэхэр адэкIи яухуэнущ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Правительствэм хэтхэмрэ КъБР-м и Парламентым и депутатхэмрэ кърихьэлIэу иригъэкIуэкIа зэIущIэм щытепсэлъыхьащ социальнэ IуэхущIапIэу, узыншагъэр хъумэнымкIэ IуэхущIапIэ ныкъуэщIхэр нэгъэсыжынымкIэ зэфIэгъэкIыпхъэхэм.
КIуэкIуэ Юрий Правительствэм хэтхэм еупщIащ 2011 гъэм Налшык къалэм къыщрагъэжьа перинатальнэ центрыр ухуэным трагъэкIуэдэну ахъшэр хуэутIыпщыныр щIызэблагъэуам и щхьэусыгъуэм. Мы ухуэныгъэм сом мелардрэ мелуан 787-рэ текIуэдэнущи, абы щыщу нобэм къэс къэгъэсэбэпа хъуар сом мелуан 230-рэ хуэдизщ. Абы къыщымынэу, мы ухуэныгъэр хагъэкIыжащ 2014 гъэм тещIыхьа федеральнэ инвестицэ программэм. Перинатальнэ центрым трагъэкIуэдэн ахъшэ хухахыу щыщIадзэжынур УФ-м Узыншагъэр хъумэнымкIэ и министерствэм республикэм и властхэм къахуигъэува Iуэху щхьэхуэхэр зэфIагъэкIа нэужьщ. Апхуэдэ Iуэхухэм ящыщщ ухуэныгъэм хухах щIыр зыхуэдизыр, ар зи мылъкуу щытынур убзыхун зэрыхуейр. ИкIэщIыпIэкIэ а Iуэхур зэфIамыгъэкIмэ, республикэм федеральнэ ахъшэ къыIэрыхьэнукъым.
КъБР-м къэрал мылъкумрэ щIы IуэхухэмкIэ и министрым и къалэнхэр зыгъэзащIэ Тонконог Аннэ зэIущIэм хэтахэр щыгъуазэ ищIащ щIыр ухуэныгъэм егъэбыдылIэнымрэ ар зи мылъкур убзыхунымрэ пыщIа лэжьыгъэ псори щIышылэм и 15-м ирихьэлIэу зэрызэфIэкIынум. КIуэкIуэ Юрий апхуэдэу Правительствэм и пщэ ирилъхьащ перинатальнэ центрыр щIыным пыщIа гугъуехь псори зэман кIэщIым дигъэкIыну. Абыхэм къадэкIуэу КъБР-м и Iэтащхьэм къыхигъэщхьэхукIащ ухуэныгъэм текIуэдэну ахъшэм хэмыхъуэн папщIэ Iэмал псори къэгъэсэбэпын зэры- хуейр.
КIуэкIуэ Юрий апхуэдэу жиIащ онкологие диспансерыр щIынри къызэтебгъэувыIэнкIэ Iэмал зэримыIэр, сыту жыпIэмэ республикэм онкологие узыфэ зэуалIэхэр зэпымыууэ нэхъыбэ щохъу. Апхуэдэу щыт пэтми, бюджет мылъкур къазэремэ-щIэкIым къыхэкIыу мы ухуэныгъэм 2014 гъэм ахъшэ къыхуаутIыпщынукъым.
«Апхуэдэ Iуэхухэр япэ игъэщын хуейхэм ящыщщ, — жиIащ КIуэкIуэ Юрий. — Абы гууз-лыуз уиIэу, къэрал Iуэху еплъыкIэм тету бгъэдыхьэпхъэщ».
КъБР-м и Iэтащхьэмрэ Правительствэмрэ
я пресс-IуэхущIапIэ.
